
 Kurokora ubugingo ni umurimo w’ingenzi cyane wo kuzanira Umwami Yesu Kristo abatari bakira agakiza.


    Kurokora ubugingo bishobora kugerwaho binyuze mu ivugabutumwa ry’umuntu ku giti ke, mu ngendo z’ibwirizabutumwa, ibitabo bya gikristo, umurimo w’ubumisiyonari, gutumira mu isangira, ibitaramo by’ibwirizabutumwa, indirimbo za gikristo n’ibindi.


     Uburyo bumaze igihe kurusha ubundi bukoreshwa mu kurokora abazimiye bwabaye gutanga ubugingo bw’abamisiyonari, bitanze ubwabo ukwitan, ku bw’agakiza k’amahanga yose, amoko yose n’abantu bose. 


    Ubundi buryo rusange bwo kurokora ubugingo, ni ugukora ibiterane bihuza abantu benshi no kuvuga ubutumwa hatangwa ubuhamya kuri buri muntu. 


    Iki gitabo kiravuga ku murimo wo kurokora ubugingo muburyo bushoboka bwose. Kivuga ibyo kubwirizaumuntu ku giti ke, gukoresha ibiterane bihuza abantu benshi, kubwiriza hakoreshejwe ibitabo n’iby’abamisiyonari. Uko byagenda kose tugomba kugira abo dukiza! 


    Haba ubwo wabaza uti: “Kuki izi mpamvu ari nyinshi ra?” 


    Ncuti nkunda, naguhaye gusa impamvu ijana na makumyabiri zikwiriye gutuma wumva ugomba kurokora ubugingo kandi ndakumenyesha ko hari n’izindi nyinshi ntabashije kugusangiza. 


    Zisome kandi uzemere maze ushyikire umwuka wa Kristo, umwuka wo kurokora ubugingo.

Impamvu ijana na makumyabiri zagombye gutuma uba umuntu urokora ubugingo





    
 

    


    1. Ugomba kuba umuntu urokora ubugingokuko niwo murimo ukomeye, itegeko rikomeye, inshingano ikomeye, ibwiriza rikomeye, mbese itegeko rihambaye twahawe n’Umwami n’Umukiza wacu Yesu Kristo.


    Nuko Yesu arabegera avugana na bo ati: “Nahawe ubutware bwose mu ijuru no mu isi. Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza kumperuka y’isi.” Amen!


    Matayo 28:18-20


    2. Ugomba kuba umuntu urokora ubugingokuko twese twahamagariwe uyu murimo ukomeye wokurokora ubugingo.


    Kuko abatowe ari benshi, ariko abatoranyijwe bakaba bake.


    Matayo 22:14


    “Uko ni ko ab’inyuma bazaba ab’imbere, kandi ab’imbere bazaba ab’inyuma.”


    Matayo 20:16


    Icyo Wiliyamu Busi (William Booth) avuga ku muhamagaro


    “Sinahamagawe!” Niko uvuze? Ntahamagara numvise, ahari ni ko wavuga.


    Tega Bibiriya amatwi, kandi wumve uko igutegeka ngo ugende uvane abanyabyaha mu muriro w’ibyaha! Tegera amatwi abaremerewe, abafite imitima iremerewe umva uko bataka bifuza gutabarwa!


    Genda uhagarare ku marembo y’ikuzimu, maze wumve abaciriweho iteka bakwinginga ngo uge mu rugo rwa se maze ubwire abavandimwe babo na bashiki babo n’abagaragu na ba shebuja kutabasanga aho bari!


    Hanyumautumbire Yesu mu maso, nyir’imbabazi wiyemeje kubaha maze umusezeranire kuzamwiha, umubiri, ubugingo n’umutima ndetse umuharire byose wamamaze ineza ye mu isi yose.”


    Wiliyamu Busi, uwashinze Ingabo z’agakiza


    “Nizera ko muri buri rungano rw’abantu Imana yahamagaye abagabo n’abagore bahagije ngo babwirize ubutumwa bwiza mu moko butari bwageramo ku isi. Ntabwo ari uko Imana idahamagara, ahubwo ni uko abantu banga kwitabira ihamagara”


    Izobeli Kuni (Isobel Kuhn), umumisiyonari mu Bushinwa na Tayilande


    3. Ugomba kurokora ubugingokuko waremewe gukora umurimo mwiza wokurokora ubugingo.


    Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.


    Abefeso 2:10


    Umunsi umwe nari ndimo nganira n’umushoferi wa tagisi i Londoni Maze mubwira ko ndi umukristo, maze ntangira kumusangiza ubukristo. Ndetse namubwiye ukuri ku byerekeye ijuru n’ikuzimu. Arisekera maze ambaza niba koko ibyo narimo mvuga mbyemera. 


    Maze aravuga ati: “Niba ijuru ribaho koko kuki abakristo batiyahura ngo barigemo?” 


    Yarimo agerageza kuvuga ko niba ijuru ari ahantu heza hatyo, abakristo ntacyo bakora ku isi, bari bakwiriyeguhita barijyamo..


    Niba koko ntacyo Abakristo bakora ku isi uyu yaba yari afite igitekerezokiza. Nyamara ukuri ni uko Abakristo bafite byinshi cyane byo gukora ku isi mbere y’uko bajya mu ijuru. Dukwiriye guhamya no kubwiriza ubutumwa bwiza bwa Yesu Kristo. Tugomba gukiza abazimira icyo byadusaba cyose.


    Miriyoni z’abantu zidutezeho agakiza. Munyihanganire kuvuga ko abakristo benshi batari bamenya impamvu bakijijwe. 


    Bibiriya ivuga ko twaremwe ku bwo impamvu – kubwo imirimo myiza! 


    Kuko turi abo yaremye, ITUREMEYE IMIRIMO MYIZA muri Kristo Yesu, iyo Imana yiteguriye kera kugira ngo tuyigenderemo.


    Abefeso 2:10


    Abakiristo bari kugwa uko bwije n’uko bukeye bitewe n’uko nta ntego itumye bari mu itorero bafite. Abantu bajya mu itorero ariko nyuma bakarivamo babonye ubuzima bw’itorero butabasobanukiye. Buri wese ugiye mu byo kurokora ubugingoahita atangira kubona impamvu y’agakiza ke. Gukiza imitima gutera umukristo kwihesha agaciro.


    4. Ugomba kuba umuntu urokora ubugingokuko kurokora ubugingo bitanga umunezero utavugwa kandi bikongerera imbaraga umukristo.


    Hanyuma y’ibyo umwami Yesu atoranya abandi mirongo irindwi, atuma babiri babiri ngo bamubanzirize, bajye mu midugudu yose n’aho yendaga kujya hose. Arababwira ati “Ibisarurwa ni byinshi…nimugende dore mbatumye…


    Nuko abo mirongo irindwi BAGARUKA BISHIMYE…


    Luka 10:1-3,17


    Igihe cyose uzajya kubwiriza uzagarukana umunezero. Haba ibyishimo iyo ubugingo burokotse Simbasha kubisobanura. Umugore wabyaye ni we wabasha gusobanura umunezero wo kubyara umwana. Nabonye abagore benshi barwana n’ibise, ariko nta mubabaro numwe ushobora guhagarika ibyishimo byabo. 


    Nugarurira abantu Umwami uzasobanukirwa icyo kugira umunezero w’Umwami ari cyo Sinabasha kubigusobanurira. Ukwiye kubyimenyera ubwawe. Nasanze abizera b’itorero ryange bagira imbaraga iyo biyunze mu murimo wokurokora ubugingo. Kurokora ubugingo bigomororera umunezero w’Umwami mu itorero.


    5. Ugomba kurokora ubugingo kuko gukomera nyakuri kw’itorero kudashingira kumubare w’abaryicayemo ahubwo ku uwo abo ryohereza.


    6. Ugomba kurokora ubugingo kuko icyo aricyo kintu k’ingenzi kiranga Yesu.


    Mu myaka ishize nagize iyerekwa. Muri iryo yerekwa nabonye umutima w’umuntu wuzuyeho amaraso. Nyamara wari ugitera. Imana yaje kumbwira ko uwo wari umutima wa Yesu wasaruraga imirima. Yesu ntiyahaze intebe ye ku busa! Yaje muri iyi si gukiza abanyabyaha. 


    Kandi umwana w’umuntu yazanywe no gushaka no gukiza icyari cyazimiye.


    Luka 19:10


    7. Ugomba kurokora ubugingokuko kurokora ubu bizatuma itorero ridacikamo ibice.


    Iyo abizera b’itorero ryawe bagiye mu bikorwa bigamije umusaruro, ntibabona umwanya w’amakimbirane no kwirema ibice. Abashumba bakwiriye kwigisha abizera babo ko ubugingo ari ubugingo, kandi ari ubw’agaciro ku Mana. 


    Iyo abizera b’itorero bamenye ko hari ubugingo buzimira bukeneye gukizwa, ibyo bashyira mu mwanya wa mbere biba bishingiye kuri Bibiriya. 


    Gucikamo ibice kw’itorero n’umwiryane biba byirinzwe. Igihe cyose abakristo bari ahantu hamwe ntacyo bahugiyeho bibabyarira kugirirana nabi, intonganya n’ibikomere.


    8. Ukwiriye kurokora ubugingo kuko kurokora ubugingo bitera gufashwa no kurindwa n’ijuru.


    Ntabwo ari amahitamo yacu kuvuga cyangwa kutavuga inkuru nziza. Twanapfa turamutse tutabibwirije.


    Pita Tayiloro Fosisi (Peter Taylor Forsyth)


    Iyo ukijije ubugingo ibyo ukora byose bishyigikirwa n’ijuru. 


    Nusoma Bibiriya uzabona ko kurokora ubugingo bibyara umunezero uva mu ijuru. Ijuru rigira uko rikwitwaraho kuri buri bugingo ukirije Uwiteka


    Ndababwira yuko MU IJURU BAZISHIMIRA batyo umunyabyaha umwe wihannye, kumurutisha abakiranuka mirongo urwenda n’icyenda badakwiriye kwihana.


    Ndababwira yuko ari ko haba UMUNEZERO MWINSHI IMBERE Y’ABAMARAYIKA B’IMANA, bishimira umunyabyaha umwe wihannye.


    Luka 15:7,10


    Amatorero akwiriye kumenya impamvu zo kubaho kwayo: kurokorera Imanaubugingo. Za ambasade ziberaho guhagararira ibihugu zikomokamo. Mu buryo nk’ubwo, amatorero nayo ni za ambasade z’ijuru.


    Benshi barasenga ngo Imana ibakize umubi. None se mwari muzi ko uburinzi bw’Imana bubonwa n’abemeye gukurikiza ubushake bw’Imana? 


    Zaburi ya 91 ivuga ko Imana izakurinda kubw’uko wayihariye urukundo rwawe. 


    Kuko yankunze akaramata ni cyo nzamukiriza, nzamushyira hejuru kuko yamenye izina ryanjye.


    Azanyambaza nanjye mwitabe, nzabana na we mu makuba no mu byago, nzamukiza muhe icyubahiro.


    Nzamuhaza uburame, kandi nzamwereka agakiza kanjye.


    Zaburi 91:14-16


    Iyo weguriye Imana urukundo rwawe ngo uyinezeze, Imana ivuga ko izagukiza. Nizera ko ndi gukora ubushake bw’Imana. Ngira ngo ahari niyo mpamvu nkiriho. Nka Pawulo, nasimbutse imfu nyinshi harimo impanuka y’indege n’iy’imodoka.


    Si abakozi ba Kristo bagabura ibye? (Noneho ndavuga nk’umusazi), ndabarusha. Mbarusha mu mihati, mbarusha gushyirwa mu mazu y’imbohe, mbarusha cyane gukubitwa birenze urugero: kenshi nari mu kaga k’urupfu.


    Ibihe bitanu Abayuda bankubise inkoni mirongo itatu n’icyenda. Ibihe bitatu nakubiswe inga, igihe kimwe natewe amabuye, ibihe bitatu inkuge zaramenetse, naraye imuhengeri nirirwamo,


    2 Abakorinto 11:23-25


    Mu bintu byose sinabura kuvuga nka Pawulo yuko Imana yabinkirijemo byose. 


    Kuko menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi,


    Cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.


    Abaroma 8:38-39


    Ndi kubona Imana igukiza nonaha! Ndi kubona Imana igutabara mu ngorane! Ndi kubona Imana mu ruhande rwawe kuko wayeguriye urukundo rwawe!


    Urashaka kuguma mu bushake bw’Imana? Urashaka gukuza itorero ryawe? Tangira urokore bugingouyu munsi. Uzabona itandukaniro mu itorero.


    Mbona umurimo wange w’umushumba wuzuye iteka iyo hari umuntu ninjije mu murimo w’ubugabura. Mba numva umwizera w’itorero ryange wese yaba umuntu urokora ubugingo.. Nifuza ko rimwe bazerekana imbuto beze. Niba hatabayeho isarura ry’ubugingo, umwungeri ntazabona intama zo kwitaho. Umwungeri uwo ariwe wese yashobora umurimo w’umubwirizabutumwa!


    9. Ukwiriye kurokora ubugingo kuko bizatuma udahora wizengurukiriza ku kantu kamwe.


    Cyangwa umugore waba afite ibice icumi by’ifeza, yaburamo kimwe ntiyakongeza itabaza, agakubura mu nzu, akagira umwete wo gushaka kugeza aho akiboneye?


    Iyo akibonye ahamagara inshuti ze n’abaturanyi be akababwira ati: “twishimane kuko mbonye igice nari nabuze.


    Ndababwira yuko ari ko haba umunezero mwinshi imbere y’abamarayika b’Imana, bishimira umunyabyaha umwe wihannye.”


    Luka 15:8-10


    Ni ingenzi kwirinda ikosa ryo guhora twishimana igiceri dufite tukirengagiza igiceri tuba twazimije – ari we muntu utizera. 


    Kuki abantu bake gusa ari bo bajya mu murimo wo kurokora ubugingo? Iyo abantu batangiye amatorero mashya, ntitujya tubabona barokora ubugingo bwinshi.. Biroroshye gushinga itorero binyuze “mu kwiba” intama kurusha kurokora ubugingo, kubera ko byoroshye gusenya kurusha kubaka!


    Mbere y’uko Yesu agenda, yatsindagirije umurimo wo kubwiriza ubutumwa bwo kugarura abazimiye. Birababaje kuvuga ko umurimo wo kurokora abazimiye wahindutse ikintu kidafite akamaro mu itorero. Nubwo itegeko ryo kujya gushaka abazimiye ryafataga umwanya wa mbere byaje gushyirwa ku mwanya w’inyuma..


    Abenshi muri twe baracyakora ikosa ryo “kugundira ibiceri bimwe” mu buryo buhoraho. Ba bizera bahamye bo mu itorero nibo bya biceri ikenda tugiye kuvuga mu bicebikurikiyeho. Abavugabutumwa bamara hafi y’igihe cyabo cyose basigiriza bya biceri ikenda buri gihe!


    Cyangwa umugore waba ufite ibice cumi by’ifeza, yaburamo kimwe ntiyakongeza itabaza, agakubura mu nzu, akagira umwete wo gushaka kugeza aho akibonera?


    Iyo akibonye ahamagara incuti ze n’abaturanyi be akababwira ati: “Twishimane kuko mbonye igiceri nari nabuze.”


    Luka 15:8-9


    Igiceri cyazimiye kirashushanya abanyabyaha bazimiye kandi barimo gupfa. Kenshi na kenshi iyo mbwiriza mu itorero, nitegereza iteraniro maze nkongera nkibwira nti dore kandi ngiye guhanagura bya biceri ikenda! 


    Maze tukazana abarimu beza b’amavuta ndetse n’abahanuzi bakomeye bakadufasha guhanagura bya bikoroto byacu ikenda. Tujya duhugura abashyingiranywe ngo duhanagure bya biceri. Tukongera tukabihanagura ye! Tukajya tunasura ingo ngo dukomeze tubihanagure. Guhanagura kugakomeza! Tunakora yewe ubunani hamwe na bene Data na bashiki bacu beza. Tugahanagura ye! Nubwo dukoresha iki gihe cyose nyamara, cya giceri cyazimiye kiba kiri gutorera uruhumbu ahantu mu nguni. Abanyabyaha bararushaho kuba akahebwe mu gihe tugikomeje kwihugiraho.


    Igihe kirasohoye ngo dusubize agatima impembero turebe ku nshingano ikomeye y’itorero: Kugarura abazimira uko byagenda kose! Ni igihe dukwiriye gusarura abantu benshi bakeneye uwababwiriza. Dukwiriye kurwanya ikosa ryo gukomeza guhanagura gukurikiranye n’ukundi no kongera kandi guhanagura igiceri kimwe.


    Buri mukristo abe mbere na mbere umuntu urokora ubugingo. Shima Imana kubwo ibikino n’indirimbo, ariko ugomba mbere na mbere kuba umuhamya. Nyuma yo kuba urokora ubugingo, ugomba gukomereza kukuba umwigisha, umwungeri, umunyamuziki, umuririmbyi n’umuyobozi. 


    Abakristo bahinduka abaririmbyi batabanje kuba abarokora ubugingo ntibajya bumva impamvu yo kuririmba. Akenshi bumva basabwa gushishikaza abantu kubwo indirimbo zabo z’ihogoza. 


    Uri umuririmbyi w’umukristo, nturi umukristo uririmba – kandi harimo itandukaniro! 


    Icyo twasanga dukora mumubiri wa Kristo cyose, dukwiriye kumenya ko tugomba kuzanira ubugingo Uwiteka.


    10. Dukwiriye kurokora ubugingo kuko tugomba kubuza abantu kubaka inzu z abo kumusenyi.


    Kandi umuntu wese wumva ayo magambo yanjye ntayakomeze, azaba ari nk’umupfapfa wubatse inzu ye kumusenyi,


    Imvura iragwa, imivu iratemba, umuyaga urahuha, byose byikubita kuri iyo nzu iragwa, kandi kugwa kwayo kwabaye kunini.


    Matayo 7:26-27


    Uwiteka iyo atariwe wubaka inzu, abayubaka baba baruhira ubusa. Uwiteka iyo atari we urinda umudugudu, umurinzi abera maso ubusa.


    Zaburi 127:1


    11. Ugomba kuba urokora ubugingo kugira ngo wirinde urugero rw’uburiganya.


    Urugero rw’uburiganya ni ikizira k’Uwiteka…


    Imigani 11:1


    Ndi kubona ubusumbane mu murimo w’Imana. Urugero rw’uburiganya ruteye inkeke. Bibiriya yita uru rugero rutari rwo ikizira. Aha haribandwa cyane ku matorero yamaze kuba ibihame, yirengagiza abazimira. 


    Ni nk’abantu icumi bagerageza guterura ingiga iremereye. Ikenda muri bo bagaherera ku mpera imwe y’ingiga maze bagaharira umuntu umwe kurundi ruhande. Ubu ni ubusumbane.


    Ibyegeranyo Bihangayikishije Kandi Biteye Ubwoba


    Hari imibare itubwira ko hari amatsinda arenga igihumbi (amoko n’imiryango) y’abantu, batigeze bumva ubutumwa bwiza na rimwe. Binavugwa kandi ko mirongo ikenda na kane ku ijana by’ababwiriza babwiriza gusa ikenda ku ijana by’abatuye isi. 


    Ibi se biravuga iki? Biravuga nyine ko ababwiriza batandatu ku ijana gusa ari bo barwana intambara y’umurimo w’isarura usigaye ungana na mirongo ikenda na rimwe ku ijana by’umurimo w’isi yose! Nta gitangaza kuba amadinink’ubuyisilamu agenda akwira ku isi yunguka ahantu hanini.


    Abenshi Bapfiriye Mu Murimo Wo Kurokora Ubugingo


    Ni abapasitoro bangahe b’abanyempano bakemera kujya mu bice bya kure y’iwabo? Nyuma yo gusura amajyaruguru ya Gana, nasanze abantu benshi bibera mubukene buteye inkeke. Nabonye ukuntu byagora umuvugabutumwa, yaba Umunyagana cyangwa undi, kuba ahantu nka hariya! 


    Muri iki gihe, abantu ntibagishaka kwitangira gukwirakwiza ubutumwa bwiza. 


    Nuti yange, dukwiriye kumenya ko hari abahaze amagara ya bo kugira ngo bahange itorero. Nsingiza cyane abamisiyoneri b’Abasuwisi, Abadage n’Abanyekose (Scottish) baje muri Gana mu myaka myinshi yahise bakahahanga itorero. Abenshi bahiciwe na mararia. Bajyaga basubizayo inkuru bati: “Abamisiyoneri bose barapfuye.” Amatorero y’i Burayi akabasubirisha kohereza abandi bamisiyoneri. 


    Abamisiyoneri benshi barahaguye kandi abandi nka Rev. F.A Ramuzeya (Ramseyer [1868-1869]), barafatwa bajyanwa i Kumasi n’abarwanyi b’aba Ashanti.


    Benshi muri aba bamisiyoneri nka Johanesi Kristala (Johannes Christaller), yageze ku bikorwa byinshi by’iremezo nko guhindura Bibiriya mu gi Twi (Ururimi ruvugwa imbere mu gihugu cya Gana), Ikibonezamvugo k’igi Twi, yegeranya imigani migufi y’urwo rurimi 3.600, anasemura mu gi Twi ibitabo birimo inyigisho za gikiristo.


    Johanesi Zimamani (Johannes Zimmerman) we yashinze amashuri ya Basel Mission Schools i Osu na Abokobi (1854) Ubundi buhinduzi bw’ingirakamaro yabukoze mu rurimi rw’uru Ga (Urundi rurimi ruvugwa yo).


    Ibi byose bisobanura ko abantu b’Imana bafite inkomoko y’i Burayi bahaze ubuzima bwabo muri Gana kugira ngo bahange itorero. Ibi babikoze mu gihe hatariho indege, amashanyarazi, amazi meza akwirakwizwa mu bihombo,, amamodoka, tereviziyo, habe se na telefone. N’ubu kandi, aho dufite byinshi bitworohereza, abantu ntibiteguye kujya mu ngendo z’ibwirizabutumwa ry’ubwitange.


    Izi ntumwa zemeraga kuza zizi ko abazibanjirije, bapfuye cyangwa bafashwe ndetse bakanicwa. Ushobora kuvuma abazungu kubwo icuruzwa ry’abacakara; ariko hari n’intumwa nziza zatuzaniye ubutumwa bwiza muri Afurika. Bize indimi zacu! Badusemuriye Bibiriya! Babaye kandi banapfira mu bantu badahwanye! Ibi byose babitewe n’urukundo bakunda Kristo! 


    Urukundo rwitangira ubutumwa bwiza bw’Umwami wacu ruri he? Ndi kwiyumvamo ko hari ubwo ijuru rizahagurutsa itsinda ryintwari tutari twiteze. Abantu twemera cyane uyu munsi nk’intwari zikomeye z’Imana bashobora kutaba ari bo bakira ikamba ku “munsi wo kugororerwa” mu ijuru!


    Niba ubwacu tutiteguye gutanga ubuzima bwacu mu bihugu dutuyemo kubwo ubutumwa bwiza, itorero ntirizakura! Igihe kirageze ngo twohereze abantu mu midugudu n’ibirorero bya kure aho bataramenya Kristo! Igihe kirageze ngo dusubire mu bihe by’abamisiyoneri ba nyabo. Igihe kirageze ngo abashumba bavuge niba koko barahamagawe, cyangwa se ari undi murimo bihangiye.


    Nabonye Ibituro by’intumwa z’abazungu


    Ndibuka tujya mu gikorwa cyo gushyingura mu misozi ya Akwapimu ho muri Gana. Aho mu irimbi, dutegereje ko igikorwa cyo gushyingura gitangira, nafashe akagendo aho mu irimbi. Ngasoma amazina agiye ari kumva. Nabanje kwibwira ko hariho amazina y’abari batuye aho muri Akwapimu gusa. Ariko natunguwe no kubona amazina y’Abasuwisi n’abadage kuri amwe mu mabuye yo kuri zimwe mumva. Naje kumenya ko nari ndi kubona amazina y’Abamisiyoneri b’Abasuwisi bari barapfiriye kuri iyo misozi imyaka amagana yari yarashize. Numvise binkoze ku mutima, ukuntu abo bagabo batanze igiciro kinini kugira ngo itorero rigere no muri Gana.


    Uyu munsi, ndamutse mpagaze kuruhimbi nkabaza abakemera kuba abamisiyoneri bo kujya kure, nabona bake cyangwa singire n’uwo mbona. Ariko naramuka mpagaze kuruhimbi nkabaza abajya kubwiriza muri Nyu Yoruke cyangwa i Pari sinabona aho nkwiza ababishaka. Biri kugenda bite? Ese koko twitaye ku barimbuka, cyangwa twitaye gusa ku guhinduka abashumba b’ibirangirire mu migi minini?


    Uburyo Bwo Gushaka Akazi Kaduhesha Amafaranga?


    Akenshi njya nibaza icyo abantu baba bashaka kuvuga iyo bavuga ko bahamagariwe umurimo. Abantu benshi usanga bakora ivugabutumwa amasaha yose nk’uburyo bwo kubona amafaranga. Ntabwo nkora ivugabutumwa amasaha yose kubera ko nta kandi kazi mfite. Mba mbona ari umuhamagaro. Mbona ari ibintu ngomba gukora. 


    “Ubu nshobora gufatanya na Pawulo kuvuga nti: “nabona ishyano ndamutse ntavuze ubutumwa.” Nashakaga kuba umukire, ntabwo numvaga ko nzaba umuvugabutumwa. Hari umwuga Imana yampaye nk’umugisha umbyarira inyungu – umwuga w’ubuganga. 


    Impamvu Nabaye Umutambyi


    Umurimo wo kubwiriza iby’Umwami Yesu Kristo ni umuhagaro kandi bigomba kuguma ari umuhamagaro. Hari umubwiriza wabajijwe ngo: “Ni gute wagiye mu murimo w’ububwiriza?” 


    Arasubiza ati: “Nta kintu nakimwe nashoboraga nkiga mu ishuri, bityo niyemeza kwibera umubwiriza.”


    Niba iyo ari yo mpamvu wahindutse umuvugabutumwa, ntabwo uzabasha kwikorera umutwaro Yesu yikoreye! Ntuzabasha kuzana umutwaro w’abazimirye mu iteraniro ryawe. 


    Igihe kirageze ngo dusubire ku ihamagara ry’itorero rya mbere. Ni cyo gihe cyo kugira umurimo wo kurokora ubugingo uw’ibanze.


    Kurokora ubugingo niwo murimo w’ibanze w’urugaga rwa (Lighthouse Chapel International) Abanyamakorari bose bo mu itorero ryange bakora bajya kuvuga ubutumwa mu turere twitaruye. Barokora ubugingo bw’abantu kandi bagakomeza kubakurikirana. Natumye bumva ko ari Abakristo baririmba ko atari abaririmbyi b’abakristo! Abicaza abashyitsi mu rusengero bo mu itorero ryange, bakora n’umurimo wo gutanga ubuhamya ku “muntu umwe umwe” Igihe kimwe, umurimo wabo waragutse cyane kuko umuyobozi wabo akenshi yabajyanaga bakajya kubwiriza aho za bisi zihagarara, bakabwiriza “imwe ku yindi”. 


    Reka tugenzure umubare w’imirima isarurwa tuwugereranyije n’abakozi dufite. Harimo ikinyuranyo kinini hagati y’imirima isarurwan’ abakozi bahari. Igihe kirageze ngo twitegereze ku ikarita tumenye aho abanyabyaha bagwiriye tubasange yo. Igihe kirageze ngo abibagiranye nabo bumve. Ni igihe ngo abakene bumve. Igihe kirageze ngo abirengagijwe bakire umucyo. Igihe kirageze ngo abantu barangize kaminuza bavuga bati: “Ndifuza guha igice cy’ubuzima bwange gisigaye ibwirizabutumwa ry’Umwami Yesu Kristo. Ndashaka kugarura abazimiye uko byagenda kose!”


    Urugendo Rw’ivugabutumwa Ruhambaye


    Hari ubwo nateguye urugendo rw’ivugabutumwa mu gice kimwe gikomeye cy’umugi w’iwacu. Umuvugabutumwa w’Umunyamerika yavuye iyo hose aza kubwiriza muri uru rugendo rw’ivugabutumwa. Ubwo igihe cyari kegereje ngo ikibwiriza gitangire nagambiriye gukora ikintu kidasanzwe. 


    Hari imbaga nini yari iteraniye aho. Buri wese yari yicaye ategerezanyije amatsiko. Nibwiraga ko ahari umuntu wese wari aho yari umukristo. Twari twarabyamamaje kuri televiziyo kandi abakirisito bari bahateraniye ari benshi. 


    Nabwiye abashumba bari hafi aho nti: “Nimureke twohereze aba bantu bage kurarika abanyabyaha baze mu giterane.” 


    Abenshi muri abo bapasitoro ntibumvaga ibiri kuba. Ndababwira nti: “Impamvu duteraniye hano ni ukugira ngo torokorere Kristo ubugingo. Niba nta bugingo bwo gukiza buri muri iri teraniro, iyi gahunda igamije iki? Kuki twatagaguje aya mafaranga?” 


    Yambaga yose yaratumwe maze bararika amagana y’abantu bashonje. Hari n’abibwiraga ko mu ihuriro nk’iryo mpuzamahanga gukora bene ibyo bitari byemewe. Ariko iryo joro, twasaruriye Umwami umusaruro w’agahebuzo. 


    12. Ugomba kuba umuntu urokora ubugingo no kwemerera Umwami kukohereza kurokora ubugingo kugira ngo utazoherezwa n’ibitotezo cyangwa indi mihangayiko nk’uko byagenze mu itorero ryo mu kinyejana cya mbere.


    Sawuli nawe yemera ko yicwa. Uhereye uwo munsi haduka akarengane gakomeye mu itorero ry’i Yerusalemu, bose batatanira mu bihugu by’i Yudaya n’i Samaliya, keretse intumwa.


    Abantu bubahaga Imana bahamba Sitefano, baramuborogera cyane.


    Ariko Sawuli we akomeza guca igikuba mu itorero no kuryonona cyane, akinjira mu mazu yose agafata abagabo n’abagore akabakurubana mu nzu y’imbohe.


    NUKO ABATATANYE BAJYA HOSE BAMAMAZA IJAMBO RY’IMANA.


    Ibyakozwe n’Intumwa 8:1-4


    ”Ntabwo nakwihanganira ingaruka zo kuguma hanontumvira Imana. Nakwishimira kugenda nkubaha Imana aho kuguma hano nzi ko nasuzuguye.”


    Amanda Beri Simisi (Amanda Berry Smith)


    Imana iri guha umuburo itorero: “Nutemera kugendage nza bigukoresha.” Ese wari uzi ko itorero rya mbere ritubashye itegeko ryo kurokora ubugingo mu buryo bwuzuye?


    Imana ifite ubwayo buryo bwo kutwiyubahisha. Ubwo itorero rya mbere ryangaga kugenda, Imana yariteje akarengane. Yohereje umugabo Sawuli ngo atoteze itorero kugeza ubwo abantu bemeye kuva i Yerusalemu ngo bahunge urupfu urupfu.


    Amatorero menshi ahura no gucikamo ibice no kwirema ibice guteye ubwoba. Nureba neza, uzasanga byinshi muri ibyo bice biganisha ku gukura cyane kw’itorero no gutuma rihaguruka rikagenda. Impamvu ni uko ababwirizabutumwa benshi bemerewe gukuza impano zabo no guhanga amatorero. Ese utegereje ko itorero ryawe ricikamo ibice kugira ngo ubone kubaha Imana?


    Njya nseka iyo hari abaneguye gushinga amatorero menshi mu mugi umwe. Mpita mbona ko abo bantu baba batazi ibyo baba bavuga. Mfite amashami manini kandi akora neza rwose muri metero nke cyane uvuye aho mba. Abenshi muri aba bashumba bakoranaga nange ku kicaro. Ubwo nababonagamo ubushobozi bwo kubwiriza, narabohereje ngo batangize andi matorero. Abenshi babashije gushinga amatorero akomeye yubakiye kuri Bibiriya, kandi umurimo waragutse uko wakabaye kubera ibyo. 


    13. Ukwiriye kuba umuntu urokora ubugingo kuko kurokora ubugingo byubahiriza ihame ryo kunguka ko mu bucuruzi.


    Imana yaduhaye agakiza kayo gatangaje. Iba itwitezeho gusakaza iyi mina y’agakiza. Iyo dusakaje impano yaduhaye, impano Imana yaduhaye iriyongera. Urashaka kurushaho gusigwa kwawe? Hari inzira kwiyongera ko gusigwa n’impano byanyuramo. Byitwa “Kungukira mu rugenzo.”


    …ngo amenye urugenzo umuntu wese muri bo YAGENZUYE.


    Luka 19:15


    Uko urushaho gukorera Imana umurimo ni nako ugusigwa kwawekwiyongera. Ntiwiyibagije inkuru y’umutware waragije abagaragu be mina cumi. Yarababwiye ati: “Mube muzigenzura kugeza aho nzazira.”


    Ubwo umutware yagarukaga yasanze hari bamwe bari baragize nyinshi kurusha abandi. 


    Uwa mbere araza ati: “Mwami, MINA YAWE (ugusigwa) YAVUYEMO izindi mina cumi”.


    Luka 19:16


    Izi mina zirashushanya gusigwa. Izi mina ziragereranywa n’impano Imana yaguhaye. Iyo mpano mu buryo budasanzwe itangira gukura iyo utangiye gukora! Iyo wiyeguriye ivugabutumwa ryo kurokora ubugingougusigwa kwawe kwikuba kabiri cyangwa gatatu. Ndi kukubona wungutse urugenzo! Ndakubona Imana yongereye gusigwa kwawe! Ndakureba ubwiriza ibihumbi ukahakorera ibitangaza!


    Njya nishimira gusubira ku ishuri natangiriyeho ivugavutumwa ryange. Akenshi na kenshi, njya mpagarara mu idirishya ry’ishuri natangiriyeho nkitegereza utwo dutebe duto turimo. Nibuka ukuntu nabaga mbwiriza abantu nk’icumi. 


    Imyaka myinshi nayimaze buri ku cyumweru no kuwa kabiri mpagarara ku ruhimbi mbwiriza. Nabanje kubwiriza abantu nka batanu. Ariko nungutse urugenzo. Ariko ubu mbwiriza ibihumbi by’abantu buri cyumweru. Iteka nshima Imana kubwo impuhwe zayo.


    14. Ugomba kuba umuntu urokora ubugingokuko kurokora ubugingo ubiguhesha uburenganzira ku gukuzwa mu bwami.


    Nyuma yo gukuzwa n’ibanga ryo kunguka mu rugenzo, Imana izakuzamura ku bundi buryo ge nita “Kuzamurwa mu bwami”. Kunguka urugenzo bitera mina yawe kwaguka. Ariko umutware nagenzura niba hari icyo wungukiye mu bucuruzi, uzahabwa “Ikuzo mu bwami”. 


    “Ikuzo mu bwami” ni ukuzamurwa ku rundi rwego rukugeza hejuru cyane aho Umwami aba agushyize. Umuntu wahawe ubutware bw’imigi isaga icumi ntiyagereranya imibereho ye na mbere akigenzura mina cumi.


    …wakiranutse ku gito cyane, nuko ube umutware w’imisozi icumi.


    Luka 19:17


    Umunsi wahawe “Ikuzo ry’ubwami” uzahera ko umenye ko Imana ikuzamuye ikakuvana mu mukungugu.


    15. Ugomba kuba umuntu urokora ubugingokuko kurokora ubugingo bizagukiza ibirego by’ubwicanyi. Ntukwiriye kugira uwo ubarwaho amaraso ye.


    Mwana w’umuntu, nakugize umurinzi w’inzu ya Isirayeli, nuko wumve ijambo ryo mu kanwa kanjye, ubumvishe ibyo mbaburira. 


    Nimbwira umunyabyaha nti: “gupfa ko uzapfa” nawe ntumuburire, cyangwa ngo uvugane n’umunyabyaha umwihanangiriza kuva mu nzira ye mbi ngo ukize ubugingo bwe, uwo munyabyaha azapfira mu byaha bye, ariko ni wowe nzabaza amaraso ye.


    Ezekiyeli 3:17-18


    Ibi biravuga iki? “Amaraso azakubarwaho?” Ndibuka ubwo Data, nk’umwunganizi mu mategeko, yaburaniraga umuntu ukekwaho ubwicanyi. Umugore wange Adelayidi (Adelaide), n’incuti ye Rev. Saki (Sackey), bari abanyamategeko bato bakorana na Data. Rwari urubanza rushishikaje. 

